Imtella' Diċembru 13, 2020 - Aġġornata 13 Ta' Diċembru, 2020 6:34pm Illum Malta fakkret is-46 anniversarju minn meta Malta saret Repubblika. Fil-jum tat-13 ta' Diċembru, 1974 ir-reġina tar-Renju Unit ma baqgħatx Kap tal-Istat u minflokha nħatar Sir Anthony Mamo, bħala l-ewwel President tar-Repubblika ta' Malta. Sir Anthony Mamo kien l-aħħar Gvernatur Ġenerali u wara sar l-ewwel Kap tal-Istat. Huwa serva bħala President sal-1976. Din is-sena iċ-ċelebrazzjonijiet ta' Jum ir-Repubblika fil-Belt Valletta kienu kemxejn differenti minħabba ċ-ċirkustanzi li qed ngħixu fihom tal-pandemija tal-COVID-19. Din is-sena matul iċ-ċerimonja tal-investitura l-ilbies tal-midalja ma sarx mill-President ta' Malta George Vella minħabba l-imxija iżda kull min irċieva l-mertu libes il-midalja huwa stess. Il-parata mill-Forzi Armati fil-Belt, saret b'rispett lejn il-miżuri tal-Covid tant li ma saritx bl-istess mod tas-soltu fejn kienet ridotta aktar min-nofs tas-soltu. Illum kien hemm 2 stakkamenti ta' gwardji bi 12-il suldat il-wieħed minflok 24. Minkejja li din għamlet il-ħidma tas-suldati xi ftit diffiċli sabiex iżommu l-linja u jimxu flimkien, is-suldati tellgħu parata b'suċċess. Bħal kull sena, il-President George Vella poġġa fjuri fuq il-monument ta' Malta Repubblika fil-Marsa.